2018. szept. 28. 17:42
Sebastien Ogier visszatér ahhoz az istállóhoz, amelynél a WRC-s karrierjét kezdte. A francia versenyző 2 évre szóló szerződést kötött a Citroennel, akik kedvéért elhagyja az M-Sport Ford csapatát.
Péntek délután érkezett a bejelentés, ami a WRC rajongóit nem érte váratlanul, hiszen a 34 éves versenyző utalt rá, hogy szívesebben folytatná pályafutását a Citroennél, mint jelenlegi csapatánál.
Ogier előző hónapban azt is elmondta, hogy még egy szerződést fog aláírni, mielőtt távozik abból a sorozatból, amelyet az utóbbi években dominált, de arról akkor még nem beszélt, hogy mennyi időre szólna a szerződés.
A Volkswagen Motorsport és az M-Sport Ford pilótájaként sorozatban 5 címet tudott szerezni, amivel a WRC valaha volt legsikeresebb versenyzője lett a korábbi citroenes, Sebastien Loeb mögött.
Ogier azt nyilatkozta, hogy döntése hátterében állt az is, hogy három különböző istállóval szeretne a csúcsra érni – ez idáig csak Juha Kankkunennek sikerült.
„Sok dolog volt hatással a döntésemre. Nagyon tetszett az ötlet, hogy újra azokkal az emberekkel dolgozzak, akikkel elég jól ment a közös munka pár évvel ezelőtt, illetve izgatottan várom a kihívást, hogy három különböző csapattal is megszerezzem a bajnoki címet.” – magyarázta a francia pilóta.
„Persze semmi sincs garantálva, de meg vagyok győződve arról, hogy az autóban nagy potenciál rejlik, és hiszek a Citroen dolgozóiban is. Nagyon lelkes vagyok. Alig várom, hogy ismét csatlakozhassak a Citroenhez, akik először megadták nekem a lehetőséget, hogy a WRC-ben induljak.”
Ogier 2008-ban Junior WRC bajnok lett, majd az év későbbi részében bemutatkozott a WRC-ben is. 2009-ben és 2010-ben a Citroen második csapatánál kapott szerepet, 2010-ben pedig megszerezte első futamgyőzelmét Portugáliában.
A 2010-es szezon második felében „előléptették a nagycsapathoz”, a 2011-es szezon után azonban elhagyta az istállót, mivel nagy volt a feszültség közte és Loeb között. A Citroentől a Volkswagenhez vezetett az útja. 2017-ben, miután a Volkswagen kivonult a sorozatból, az M-Sport Fordhoz szerződött.